DIRECȚIA BIODIVERSITATE

Nr.

#

# Referat de aprobare

Planul de management al Parcului Naţional Călimani constituie documentul oficial de stabilire a obiectivelor de management a administrației parcului şi a măsurilor care trebuie implementate pentru îndeplinirea acestora.

Parcul Naţional Călimani corespunde categoriei a II-a IUCN, "Parc naţional: arie protejată administrată în special pentru protecţia ecosistemelor şi pentru recreere".

Acesta este inclus în situl de importanţă comunitară ROSCI0019 Călimani-Gurghiu, declarat prin Ordinul ministrului mediului şi dezvoltării durabile nr. 1964/2007, privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România, având ca scop protecţia şi menținerea stării favorabile de conservare a unor specii și habitate de interes european.

Parcul Național Călimani este, de asemenea, inclus în aria de protecție specială avifaunistică ROSPA0133 Munții Călimani, declarat prin Hotărârea de Guvern nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România, cu modificările și completările ulterioare, având ca scop protecția și menținerea stării favorabile de conservare a speciilor de păsări de interes comunitar.

Situl de importanță comunitară ROSCI0051 Cușma, declarat prin Ordinul ministrului mediului şi dezvoltării durabile nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România, se suprapune parțial peste Parcul Național Călimani, în partea vestică a acestuia.

Elaborarea Planului de management de către Administraţia Parcului Naţional Călimani, cu implicarea tuturor factorilor interesaţi, s-a făcut în baza Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările și completările ulterioare.

Planul de management va sta la baza activităţii Administraţiei Parcului Naţional Călimani fiind un document de referinţă pentru planificarea tuturor activităţilor pe termen scurt şi mediu în parc.

Scopul managementului Parcului Naţional Călimani îl constituie îmbinarea armonioasă a conservării patrimoniului natural, cu exploatarea şi valorificarea durabilă a resurselor, păstrarea şi perpetuarea tradiţiilor, în beneficiul comunităţilor locale şi a publicului larg.

Obiectivele Planului de management sunt următoarele:

* monitorizarea și conservarea biodiversităţii şi a peisajului;
* informarea, educarea și conştientizarea publicului şi a factorilor interesaţi, pentru înţelegerea importanţei conservării naturii şi obţinerea de sprijin în vederea realizării obiectivelor incluse in Planul de management;

- încurajarea comunităţilor locale în dezvoltarea unor activităţi economice prietenoase mediului, în afara Parcului Naţional Călimani, prin utilizarea durabilă a resurselor;

- promovarea valorilor culturale și tradiţionale;

- utilizarea resurselor turistice în folosul parcului, prin dezvoltarea de programe specifice;

- asigurarea resurselor necesare gospodăririi parcului, pentru atingerea obiectivelor Planului de management.

Managementul Parcului Naţional Călimani urmăreşte menţinerea interacţiunii armonioase a omului cu natura, prin protejarea ecosistemelor, păstrarea folosinţei tradiţionale a terenurilor, încurajarea şi consolidarea practicilor tradiţionale ale populaţiei locale. De asemenea, se oferă publicului posibilităţi de recreere şi turism şi se încurajează activităţile ştiinţifice şi educaţionale.

Planul de management cuprinde, de asemenea, hărţi relevante şi anexe cu informaţii detaliate, legate de Parcul Naţional Călimani.

În conformitate cu prevederile art. 21\*, alin (1) din Ordonanța de urgență a Guvernului Nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011 cu modificările și completările ulterioare, “*Planurile de management şi regulamentele ariilor naturale protejate care au structuri de administrare special constituite, se elaborează de către administratorii acestora, prin consultarea consiliilor consultative de administrare, se avizează de către consiliile ştiinţifice şi se aprobă prin ordin al conducătorului autorităţii publice centrale pentru protecţia mediului, apelor şi pădurilor, emis în baza avizelor autorităţilor publice centrale din domeniul culturii, dezvoltării regionale şi administraţiei publice şi al agriculturii şi dezvoltării rurale.”*

Planul de management al Parcului Național Călimani, cu situl de importanță comunitară ROSCI0019 Călimani-Gurghiu și aria de protecție specială avifaunistică ROSPA0133 Munții Călimani are avizul nr. 1/11.12.2015 al Consiliului Științific de Administrare și avizul Agenției Naționale pentru Arii Naturale Protejate nr. 395/07.03.2019, emis în conformitate cu prevederile art. 2, lit. b) din Legea nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management al Parcului Național Călimani, cu situl de importanță comunitară ROSCI0019 Călimani-Gurghiu și aria de protecție specială avifaunistică ROSPA0133 Munții Călimani.

Director

Doina CIOACĂ

Elaborat: Nela MIAUTĂ – Consilier superior